BG Официален вестник на Европейския съюз CE 258/64

Петък, 20 април 2012 г.

Електронното управление като движеща сила за изграждането на конкурентоспособен единен цифров пазар

P7_TA(2012)0140

Резолюция на Европейския парламент от 20 април 2012 г. относно електронното управление като движеща сила за изграждането на конкурентоспособен единен цифров пазар (2011/2178(INI))

2013/C 258 E/09

Европейският парламент,

— като взе предвид достиженията на правото на Общността в областта на вътрешния пазар и информационното общество,

— като взе предвид съобщението на Комисията „Европа 2020 – Стратегия за интелигентен, устойчив и приобщаващ растеж“ (COM(2010)2020),

— като взе предвид съобщението на Комисията, озаглавено „Програма в областта на цифровите технологии за Европа“ („Digital Agenda for Europe“) (COM(2010)0245),

— като взе предвид резолюцията си от 5 май 2010 г. относно определянето на нова програма за цифровите технологии за Европа: 2015.eu (1),

— като взе предвид своята резолюция от 21 септември 2010 г. относно доизграждането на вътрешния пазар по отношение на електронната търговия (2),

— като взе предвид заключенията на Европейския съвет от 31 май 2010 г. относно Програмата в областта на цифровите технологии за Европа,

— като взе предвид заключенията на Европейския съвет от 17 юни 2010 г. относно стратегията „Европа 2020“, включително „Програма в областта на цифровите технологии за Европа“ (точка 7),

— като взе предвид Ръководството за обществени поръчки на стандартизирани ИКТ – Елементи на добра практика, публикувано от Комисията на 23 декември 2011 г.,

— като взе предвид съобщението на Комисията, озаглавено „Реализиране на ползите от електронното фактуриране за Европа“ (COM(2010)0712),

— като взе предвид Решение № 922/2009/ЕО на Европейския парламент и на Съвета от 16 септември 2009 г. за решения за оперативна съвместимост за европейските публични администрации (ISA) (3),

— като взе предвид съобщението на Комисията, озаглавено „Европейският план за действие за електронно управление през периода 2011—2015 г. – Оползотворяване на ИКТ за подпомагане на интелигентно, устойчиво и новаторско управление“ (COM(2010)0743),

— като взе предвид съобщението на Комисията, озаглавено „За оперативна съвместимост на европейските обществени услуги – Европейската стратегия за оперативна съвместимост (ЕСОС) за европейските обществени услуги (приложение 1) и Европейската рамка за оперативна съвместимост (ЕРОС) за европейските обществени услуги (приложение 2)“ (COM(2010)0744),

— като взе предвид съобщението на Комисията, озаглавено „План за действие за електронно управление i2010 – Ускоряване на електронното управление в Европа за благото на всички“ (COM(2006)0173),

— като взе предвид съобщението на Комисията, озаглавено „Акт за единния пазар – Дванадесет лоста за насърчаване на растежа и укрепване на доверието: Заедно за нов тип икономически растеж“ (COM(2011)0206),

— като взе предвид съобщението на Комисията от 31 март 2011 г. относно „Защитата на критичната информационна инфраструктура – Постижения и предстоящи стъпки за постигане на сигурност в световното кибернетично пространство“ (COM(2011)0163),

— като взе предвид съобщението на Комисията от 30 март 2009 г. относно „Защитата на критичната информационна инфраструктура – Защита на Европа от широкомащабни кибернетични атаки и смущения: повишаване на готовността, сигурността и устойчивостта“ (COM(2009)0149),

— като взе предвид пакета от документи на Комисията относно отворените данни, публикуван през декември 2011 г., състоящ се от: съобщението на Комисията „Отворените данни – двигател за иновации, растеж и прозрачно управление“, предложението на Комисията за изменение на Директива 2003/98/ЕО относно повторната употреба на информацията в обществения сектор (COM(2011)0877) и Решение 2011/833/ЕС на Комисията от 12 декември 2011 г. относно повторната употреба на документите на Комисията,

— като взе предвид проучването относно икономическото въздействие на информацията от обществения сектор, проведено от Европейската комисия през 2011 г. (проучването Vickery),

— като взе предвид предложението на Комисията за регламент на Европейския парламент и на Съвета за общо европейско право за продажбите (COM(2011)0635),

— като взе предвид съобщението на Комисията, озаглавено „Съгласувана уредба за повишаване на доверието в цифровия единен пазар за електронната търговия и интернет услугите“ (COM(2011)0942),

— като взе предвид съобщението на Комисията, озаглавено „Зелена книга – Към интегриран европейски пазар за картови, интернет и мобилни плащания“ (COM(2011)0941),

— като взе предвид ежегодния доклад за напредъка за 2011 г. на Програмата в областта на цифровите технологии, публикуван на 22 декември 2011 г.,

— като взе предвид съобщението на Комисията, озаглавено „Доклад за конкурентоспособността на Европа по отношение на цифровите технологии: Основни постижения на стратегията i2010 през периода 2005—2009 г.“ (COM(2009)0390),

— като взе предвид своята резолюция от 6 юли 2011 г. относно Европейския широколентов достъп: да инвестираме в стимулиран от цифровите технологии растеж (4),

— като взе предвид проучването за социалното въздействие на ИКТ – SMART 2007/0068, публикувано на 30 април 2010 г.,

— като взе предвид доклада за икономическото въздействие на ИКТ – SMART 2007/0020, публикувано през януари 2010 г.,

— като взе предвид изготвения за Комисията доклад, озаглавен „План за действие за електронно управление i2010 – Проучване на напредъка (SMART 2008/0042)“, публикуван през ноември 2009 г.,

— като взе предвид заключенията на шведското председателство от 10 ноември 2009 г. от конференцията във Висбю за създаване на условия за електронен ЕС през 2015 г.,

— като взе предвид доклада на шведското председателство „Общество на зелено знание – Програма за политика в областта на ИКТ до 2015 г. за бъдещото европейско общество на знанието“, публикуван през септември 2009 г.,

— като взе предвид доклада на Комисията „Изчислителните облаци: резултати от обществената консултация“, публикуван на 5 декември 2011 г.,

— като взе предвид съобщението на Комисията, озаглавено „План за действие за електронни подписи и електронна идентификация с цел улесняване на предоставянето на трансгранични обществени услуги в единния пазар“ (COM(2008)0798),

— като взе предвид Директива 2006/123/ЕО на Европейския парламент и на Съвета от 12 декември 2006 г. относно услугите във вътрешния пазар (5),

— като взе предвид член 48 от своя правилник,

— като взе предвид доклада на комисията по промишленост, изследвания и енергетика и становищата на комисията по вътрешния пазар и защита на потребителите, комисията по култура и образование и комисията по правни въпроси (A7-0083/2012),

A. като има предвид, че информационните и комуникационните технологии (ИКТ) безусловно оказват пряко и косвено въздействие върху политическия, икономическия, социалния и културния живот и всекидневието на гражданите на ЕС, като има предвид, че конкурентният единен цифров пазар, който би премахнал всички пречки пред трансграничните електронни услуги и не би допуснал нарушения на конкуренцията, ще е от значителна полза за гражданите на ЕС;

Б. като има предвид, че електронното управление обхваща всички технологии и всички видове употреба, свързани с информацията, насоките и административните процедури онлайн;

В. като има предвид, че секторът на ИКТ генерира пряко 5 % от БВП на ЕС и представлява пазарна стойност 660 млрд. евро годишно, но секторът допринася много повече за общия растеж на производителността (20 % пряко от сектора на ИКТ и 30 % от инвестиции в ИКТ);

Г. като има предвид, че липсват единни правила относно електронното фактуриране и че в голяма степен все още не се извличат достатъчно ползи от него;

Д. като има предвид, че ИКТ могат да имат значителен принос за стратегията „ЕС 2020“, по-специално по отношение на заетостта, устойчивия ръст на икономиката и производителността, укрепването на позициите на гражданите, научноизследователската и развойната дейност, енергетиката, иновациите и околната среда, както и за справянето с големите обществени предизвикателства;

Е. като има предвид, че МСП играят особено важна роля на цифровия пазар;

Ж. като има предвид, че изчислителният облак (cloud computing) е икономичен и екологичен инструмент за подобряване на функционирането на държавните и частните предприятия в областта на информационните технологии, за намаляване на разходите по обработване на данните и за ограничаване на разходите по тяхното съхраняване, като по този начин се предоставят многобройни ползи, но че същевременно връзката между ползвателя и сървъра е недостатъчно сигурна и ползвателят губи част от своя контрол;

З. като има предвид, че индексът на ключовите показатели по Програмата в областта на цифровите технологии за 2011 г. показва напредък, но 26 % от гражданите на ЕС никога не са използвали интернет и само 48 % от хората от групи в неравностойно положение използват интернет;

И. като има предвид, че цифровото разделение, независимо дали се разглежда като разделение в достъпа до интернет или в електронните умения/цифровата грамотност, пряко засяга приемането на електронното управление и е в ущърб на участието на гражданите в обществения живот и демокрацията;

Й. като има предвид, че конкурентният единен цифров пазар следва да осигури успешното разгръщане на свръхскоростни широколентови и телекомуникационни мрежи на територията на всички региони в ЕС и да премахне разликите в нивото на развитие на инфраструктурата в държавите членки и между тях, с цел да се гарантира демографската устойчивост на слабо населените райони;

1. Осъзнава приноса на сектора на ИКТ по отношение на индустриалната политика, иновациите, растежа, конкурентоспособността и търговския баланс на ЕС;

2. Подчертава, че потребителите имат ключово значение за стратегията в областта на цифровите технологии и че има неотложна необходимост да бъде засилена тяхната осведоменост, роля, участие, перспектива и доверие по отношение на сигурността, безопасността и защитата на личния живот в информационното общество, както и да се развива човешкият капитал в сферата на ИКТ;

3. Отново заявява, че електронното управление укрепва позицията на европейските граждани и спомага за реформирането и модернизирането на публичната администрация, като я прави по-прозрачна и отговорна и намалява цените на обществените услуги;

4. Подчертава, че пречките за приемането на електронното управление не са непременно само от технологично естество, но и от организационно, политическо, правно и културно, и че успешните решения и практики обикновено зависят изключително много от местните условия;

5. Подчертава, че създаването на европейска зона за електронно управление има потенциал да бъде важна част от дневния ред на „Хоризонт 2020“, като засилва насърчаването на икономическия и социалния растеж, стимулира иновациите и развитието на човешкия капитал, и спомага за справянето с обществените и политически предизвикателства, с които се сблъсква ЕС;

6. Подчертава необходимостта цифровото разделение да се взема предвид и да се води борба срещу него;

7. Отбелязва, че изчислителният облак предоставя възможност за достъп до обща платформа за информационнотехнологичните ресурси, които могат да се прехвърлят своевременно с минимални усилия по тяхното управление и минимално взаимодействие с доставчика на услугата, и че ефикасността на изчислителния облак се корени в неговата гъвкавост, в неговите ползи по отношение на производителността и в ролята му за опазването на околната среда, но че преди всичко той трябва да бъде технически надежден и стабилен;

План за действие за електронно управление

8. Приветства приемането на Плана за действие за електронно управление през периода 2011-2015 г., Европейската стратегия за оперативна съвместимост (ЕСОС) и Европейската рамка за оперативна съвместимост (ЕРОС) за европейските обществени услуги; призовава държавите членки бързо да осъществят хармонизиране на националните си стратегии с тези всеобхватни политики;

9. Подкрепя общите цели за увеличаване на използването на услуги на електронното управление през 2015 г., а именно за 50 % от гражданите (спрямо 41 % допреди това) и 80 % от бизнеса (спрямо 75 %), но изисква от Комисията и държавите членки да разглеждат тези цели като минимални прагове;

10. Призовава за разработването на специални програми и платформи за електронно управление с цел защита и насърчаване на местното, регионалното, етническото и езиковото многообразие;

11. Изразява съжаление, че според индекса на ключовите показатели по Програмата в областта на цифровите технологии за 2011 г. само 50 % от потребителите на услуги на електронното управление попълват формуляри онлайн;

12. Отбелязва взаимовръзката между БВП и наличието на услуги на електронното управление и призовава за подходящо финансиране за развитието на електронното управление както на национално, така и на европейско ниво;

13. Подчертава, че нараства използването на интернет чрез мобилни устройства както от гражданите, така и от предприятията, и призовава да бъде гарантирано, че предоставянето на услугите на електронното управление ще бъде приспособено и достъпно по множество канали, включително чрез центрове за повиквания и мобилен интернет (мобилно управление);

14. Изтъква, че успешното електронно управление изисква цялостна интеграция и оптимизация на административните процеси, като се вземе предвид правото на местно самоуправление на всички равнища;

15. Подчертава, че електронното управление е от изключителна полза за гражданите и предприемачите в ЕС, по-специално за МСП, които често се изправят пред непреодолими пречки при осъществяването на трансгранична дейност в рамките на ЕС, тъй като то води до намалени административни разходи и тежести, повишена продуктивност, ефикасност, конкурентоспособност, прозрачност, откритост, ефективност на водене на политиките, достъпност и оптимизиране на процедурите, но също и тъй като следва да улеснява изграждането на взаимодействие и споделянето на ресурси и възможности между дружествата и да дава възможност на МСП за професионална среда, основана в по-голяма степен на сътрудничеството;

16. Призовава държавите членки и Комисията да публикуват публично финансирани данни във форма, подходяща за машинно четене (и в реално време) в рамките на отворени лицензи, за да се позволи новаторско повторно използване на информацията от публичния сектор от академичните среди, включително студенти, и широката общественост, и за научноизследователска дейност и развитие на предприятията, като по този начин се увеличава и прозрачността;

17. Посочва, че все още липсва ясно определение на термина „данни на публичната администрация“ и че с оглед на изясняването на точното му значение, следва да се постигне общо разбиране чрез обществено обсъждане;

18. Призовава Комисията да направи всичко възможно, за да гарантира, че образователните институции и институциите от областта на културата остават извън обхвата на Директива 2003/98/ЕО;

19. Отбелязва, че основните пречки при трансграничен достъп до електронни услуги на публичните администрации са свързани с използването на електронна идентификация и на електронни подписи и че липсва оперативна съвместимост на ниво ЕС;

20. Счита, че с оглед осигуряването на ефективни трансгранични услуги на електронно управление в рамките на ЕС, които предвиждат двупосочно и/или автоматизирано взаимодействие между администрациите и гражданите и/или бизнеса, има нужда от ясна и съгласувана правна рамка на ЕС за взаимно признаване на електронното установяване на автентичност, електронната идентификация и електронния подпис;

21. Призовава Комисията и държавите членки постоянно да информират гражданите относно съществуващите портали на ЕС като SOLVIT и „Вашата Европа“, тъй като настоящата липса на информация забавя допълнително развитието на бизнес средата и разпоредбите за защита на потребителите, особено в трансграничните райони;

22. Призовава Комисията да следи всички съществуващи инструменти за онлайн решаване на проблеми и информационни портали, които предоставят тя самата и държавите членки, и когато е възможно да осигурява взаимовръзката между тях и тяхното консолидиране; препоръчва да се разработват нови онлайн портали само когато интеграцията в съществуващите решения не е постижима;

23. Приветства приемането и приноса на Плана за действие за електронни подписи и електронна идентификация, както и на пилотния проект STORK, за оперативната съвместимост на трансграничните обществени услуги; изисква от Комисията да преразгледа директивата за електронните подписи и призовава за приемане на решение, което да гарантира взаимно признаване на електронната идентификация и електронното установяване на автентичност;

24. Подчертава, че когато образователни и културни институции прилагат процедури за обработка на данни, личните данни следва да подлежат на правото на индивидуален достъп, за да бъдат защитени от неразрешено използване;

25. Счита, че оперативната съвместимост на електронните подписи от гледна точка на електронното управление има правни аспекти (Използване на електронни подписи в публичния сектор - член 3, параграф 7 от Директивата за електронните подписи; връзката между подпис и идентификация; дилемата надзор/акредитация; националната гледна точка; нивата на сигурност; и квалификациите на подписа), а така също и технически аспекти (идентификатори при използването на сертификати; тип електронен подпис; формат на подписа; валидиране на подписа); застъпва становището, че за развитието на приложенията с оглед създаване на напълно оперативно съвместима европейска услуга за електронен подпис за целите на удостоверяването на подписа най-важната препоръка следва да бъде създаването на Федерация на удостоверяващите органи, която да координира националните удостоверяващи органи на държавите членки (6);

26. Отбелязва, че Комисията е възложила на Европейския комитет по стандартизация (CEN), на Европейския комитет за електротехническа стандартизация (CENELEC) и на Европейския институт по телекомуникационни стандарти (ETSI) да актуализират и рационализират европейската рамка за стандартизация на електронните подписи; призовава Комисията да представя на Европейския парламент ежегоден доклад за напредъка, изготвен въз основа на докладите, които европейските органи по стандартизация предават два пъти годишно;

27. Призовава държавите членки да разработят отворен образователен софтуер в европейските образователни институции, да обменят най-добри практики и да разработят онлайн платформи за сътрудничество в областта на образователните материали и ресурси, които да са безплатни за обучаващите се и да вземат предвид защитата на личните данни и правилата относно авторското право;

28. Подчертава, че приложенията за електронно управление следва да бъдат преразгледани и ако е необходимо, променени с цел да се гарантира, че са отворени също и за чуждестранни потребители; подчертава, че оперативна съвместимост е необходима на местно, регионално и национално ниво и на ниво ЕС;

29. Счита, че оперативната съвместимост на приложенията на електронното управление налага оперативната съвместимост на националните инфраструктури за частни ключове (PKI) посредством европейска служба за валидация (European Bridge);

30. Приветства започналата обществена консултация по проекта за насоки относно връзките между стандартизацията на ИКТ и обществените поръчки и призовава за предложение по този въпрос;

31. Приканва държавите членки да разработят национални стратегии за електронно управление, съобразени с целите и задачите на плана за действие за електронно управление и Програмата в областта на цифровите технологии, като средство за развитие на европейския единен цифров пазар и Европейската зона за електронно управление;

32. Отбелязва, че при разработването на плана за действие, на инфраструктурата и на услугите за електронното управление трябва да се спазват на всички нива изискванията за сигурност и да се гарантира в най-голяма постижима степен неприкосновеност на личния живот и защита на личните и финансовите данни, за да се предотврати всякакъв вид неправомерно наблюдение;

33. Призовава държавите членки да използват инструментите на ИКТ с цел подобряване на прозрачността, отчетността и ангажираността на гражданите, повишаване на ефективността и конкурентоспособността, намаляване на административната тежест, времето и разходите, подобряване на административните процеси, намаляване на въглеродните емисии, икономия на обществени средства и за принос за демокрация на участието, като същевременно изграждат доверие и отговорност;

34. Насърчава държавите членки да задължат публичните субекти да предоставят достъп до данни, като поддържат хранилища и каталози на публични данни и гарантират наличието на установени правила за разкриване и повторна употреба при надлежно спазване на законодателството в областта на авторското право и в областта на защитата на базите данни;

35. Призовава държавите членки да въведат обслужване „на едно гише“ и да използват услугите на посредници, за да осигурят непрекъсната, интегрирана и лесно достъпна система от звена за контакт за потребителите както на вътрешните, така и на трансграничните услуги на електронното управление;

36. Подчертава, че електронното управление може да повиши качеството на нашата демокрация и да изиграе важна роля за по-активно участие на гражданите — особено на младите поколения — и на предприятията в обществения и политическия живот и демократичните процеси; отбелязва в това отношение, че следва да се насърчава провеждането на пилотни консултации или референдуми, по-специално на местно ниво;

37. Приветства стартирането на софтуер за събиране на подписи онлайн (OCS (Online Collection Software)), разработен по инициатива на Комисията в рамките на програмата ISA и даващ възможност на лицата, желаещи да изразят подкрепата си за дадено предложение за гражданска инициатива, да правят това, считано от 1 април 2012 г., с онлайн средства, както и на организаторите на петиции да управляват събирането, съхранението и подаването на подписи; затова изразява желание да види стратегиите за електронно управление приложени на практика в най-скоро време;

38. Подчертава, че трансграничните оперативно съвместими услуги на електронното управление следва да се възползват от иновативните архитектура и технологии („облак“ от обществени услуги и ориентирана към услуги архитектура), и призовава за модернизиране на IPv6 инфраструктурата за електронно управление и онлайн услуги от обществен интерес;

39. Признава огромния потенциал на изчислителния облак както за предприятията, така и за частните лица; подчертава обаче, че по-широката употреба на услуги на изчислителния облак изисква надзор над преместването на информационнотехнологични ресурси и строг контрол над достъпа до сървъри и данни, наред с другото с цел да се предотврати непозволена търговска употреба от други страни, и че следователно тези въпроси трябва да се разгледат при реформата на правилата на ЕС за защита на данните, предложена от Комисията (COM(2012)0011), COM(2012)0010));

40. Изтъква, че сигурната трансгранична система на електронното управление е неразделна част от европейската програма за защита на критичната информационна инфраструктура; призовава за прилагане на практика на адекватни мерки, които да гарантират защита на данните и неприкосновеността на личния живот и да сведат до минимум уязвимостта от кибернетични атаки; признава важната роля на ENISA при подкрепата на ЕС и държавите членки в усилията им за осигуряване на сигурни и силни услуги на електронно управление; призовава за въвеждането на форми на реален демократичен контрол върху използването на данни и прилаганите методи;

41. Приветства приноса на програмите IDA (Обмен на данни между администрациите), IDABCD (Оперативно съвместимо доставяне на паневропейски услуги на електронно управление на публични администрации, бизнеса и гражданите) и ISA (Оперативно съвместими решения за европейските публични администрации) и широкомащабните проекти в рамките на CIP (Рамковата програма за конкурентоспособност и иновации), както и на форума ePractice, в проектирането и прилагането на трансгранични оперативно съвместими решения; призовава Комисията и държавите членки да гарантират дългосрочната устойчивост на тези действия;

42. Приветства и подкрепя предложението за създаване на Механизъм за свързване на Европа (CEF), чрез който се отпускат близо 9,2 млрд. евро за подкрепа на инвестиции в бързи и много бързи широколентови мрежи и паневропейски цифрови услуги; CEF ще предоставя безвъзмездни средства за изграждане на необходимата инфраструктура за въвеждане на управление на електронната идентичност, електронна идентификация, електронно управление, електронни обществени поръчки, електронно здравеопазване, електронно правосъдие и услуги, свързани с митнически процедури, и ще послужи като средство за осигуряване на оперативна съвместимост и за покриване на разходите по поддръжка на инфраструктурата на европейско ниво, свързваща инфраструктурите на държавите членки;

43. Счита, че инициативата за облигации за проекти в рамките на „Европа 2020“ ще мобилизира частното финансиране за целеви инвестиции в бъдещите ключови инфраструктури на ЕС като пътища, железници, енергийни мрежи и тръбопроводи, както и широколентови мрежи;

44. Отново подчертава значението на бъдещите високоскоростни услуги, които ще осигурят енергийната ефективност на ЕС и целите, свързани с безопасността, и други комуникационни възможности (напр. ефикасни и интелигентни транспортни системи, комуникационни системи за осъществяване на връзка между хора и машини и между машини);

45. Приветства приемането на пакета от документи за отворените данни и изисква от държавите членки да подкрепят повторната употреба на информация в публичния сектор по иновативни начини (нелична информация); призовава за по-добро включване на местните и регионалните органи по отношение достъпа до информация в публичния сектор с цел да се подобри предоставянето на информация на обществеността, дружествата и институциите и да се улесни създаването на нови работни места, като се даде тласък на развитието на местно и регионално ниво;

46. Подчертава значението на методологиите за измерване (качествено и количествено), фокусирани върху ефикасността и ефективността на електронното управление и демокрацията чрез използване на SMART (7) цели, които следва да се използват активно от правителствата;

47. Изказва съжаление, че списъкът на всички основни трансгранични обществени услуги, които ще бъдат предоставяни онлайн до 2015 г., още не е одобрен от държавите членки; призовава Комисията да увеличи усилията си за постигане на тази цел;

48. Призовава Комисията и държавите членки да разработят и въведат специфични ИКТ инструменти, за да улеснят електронното участие - като например общи схеми за електронно подаване на петиции - с цел да се дадат на гражданите на ЕС и на представителните сдружения практически средства да упражняват своите права съгласно разпоредбите за гражданската инициатива, посочени в член 11 от ДФЕС;

49. Припомня главния ангажимент за намаляване наполовина на пропастта в цифровата грамотност и компетентността до 2015 г. и приветства в този смисъл предложенията за насърчаване на цифровата грамотност, уменията и електронното включване, особено предложението цифровата грамотност и свързаните с нея компоненти да бъдат определени за приоритет за регламента на Европейския социален фонд (2014-2020 г.); отново изтъква необходимостта от въвеждането на подхода „включване за всеки – включване на етап проектиране“ и подчертава необходимостта от ориентирано към потребителя и гражданина проектиране на услугите за електронно управление;

50. Призовава Комисията и държавите членки да стартират програми за цифрово обучение, за да насърчат пълноценното използване на услугите на електронното управление, да насърчат цифровата грамотност и да се преодолеят електронните бариери пред МСП и групите от населението в неравностойно положение, като например възрастните хора, хората с увреждания, малцинствата, имигрантите, безработните и хората, живеещи в отдалечени региони на ЕС; електронното обучение (e-learning) следва да бъде интегрирано в националните политики за образование и обучение, включително в определянето на програмите, в оценката на резултатите от обучението и в професионалното развитие на преподавателите и лицата, провеждащи обучение;

51. Изказва съжаление за забавянето на законодателното предложение, целящо да гарантира, че уебсайтовете в публичния сектор ще бъдат напълно достъпни до 2015 г.; приветства Пътната карта за цифрово включване и призовава за прилагане на Инициативата за достъпност на уеб пространството (WAI), включително Насоките за достъпност на уеб съдържанието (WCAG) за портали на електронното управление, както и наличието и достъпността на специализирани терминали, съобразени с потребностите на хората с увреждания;

52. Препоръчва, с цел осигуряване на качеството при предоставянето на тези услуги, те да се адаптират към стандарти, норми и насоки с добри практики на международно ниво, като например ISO 27001 за информационната сигурност или ISO 20000 за качество в процесите за управление на IT услугите;

Електронни обществени поръчки

53. Изтъква, че електронните обществени поръчки спомагат за обществените поръчки на ЕС и предоставят максимален избор на публичните органи, резултатът от което е ефективно изразходване на средствата, прозрачност, отчетност, обществено доверие, укрепване на вътрешния пазар и конкуренцията;

54. Подчертава, че публичните разходи в ЕС-27 представляват 16 % от БВП, и настоятелно приканва за използване на електронна система за всички обществени поръчки до 2015 г.; призовава за използване на електронни обществени поръчки и в процедурите по предоставяне на концесии;

55. Изказва съжаление, че през 2010 г. само 13 % от предприятията в ЕС са използвали интернет за подаване на предложение до публичните органи чрез публична електронна система за търгове; изисква от държавите членки да насърчават участието на МСП в електронните обществени поръчки;

56. Подчертава, че електронните обществени поръчки се състоят от две фази: преди възлагането (8) и след възлагането (9); изисква от държавите членки да приложат напълно и да интегрират в своите портали за електронни поръчки и двете фази до 2015 г.;

57. Призовава Комисията и държавите членки да повишат качественото ниво на ИКТ проектите на публичните администрации, за да осигурят от една страна, преследването на стратегическите цели за иновации в администрацията и, от друга страна, подобряването на общите стандарти за качество, както и времетраенето и разходите на процедурите;

58. Настоятелно призовава Комисията и държавите членки, чрез централните и местни публични администрации, да насърчат модела за възлагане на поръчки за доставки на развойни продукти (pre-commercial procurement, PCP), който позволява на публичните възложители да си поделят с доставчиците рисковете и ползите от проектирането, изготвянето на прототипи и изпитването на нови продукти и услуги, както и да се обединят ресурсите на повече възложители и да се създадат оптимални условия за широка търговска реализация и разпространяване на резултатите от научноизследователската и развойна дейност, както и да спомогнат за запазването на такива проекти в рамките на оперативния бюджет, който им е отпуснат;

59. Подчертава успешните дейности на широкомащабните пилотни проекти за електронни обществени поръчки PEPPOL и e-CERTIS;

60. Подчертава, че националните системи за електронни обществени поръчки следва да се усъвършенстват още повече с оглед улесняване на трансграничните услуги и пълно прилагане на директивата за услугите;

61. Настоятелно призовава Комисията да представи Бялата книга относно взаимно обвързване на капацитетите за електронни обществени поръчки в ЕС – Стратегия за електронни обществени поръчки;

62. Призовава Комисията да установи в държавите членки механизъм за наблюдение на постигнатия напредък, пречките и приложените коригиращи мерки и др., при въвеждането на системата за електронни обществени поръчки в държавите членки;

63. Счита, че Комисията би следвало първа да даде пример и да въведе система за електронни обществени поръчки във всички свои органи;

Електронно фактуриране

64. Приветства Инициативата за електронно фактуриране, която има за цел да превърне електронното фактуриране в преобладаващ метод за фактуриране в ЕС до 2020 г., и решението на Комисията за създаване на Европейския форум на различните заинтересовани страни по въпроса на електронното фактуриране (EMSFEI);

65. Подчертава съществените ползи от електронното фактуриране като средство да се направят по-ефективни и по-малко обременяващи всички взаимоотношения клиент — доставчик както в публичния, така и в частния сектор, посредством по-кратки срокове за плащане, по-малко грешки, по-добра събираемост на ДДС, намаляване на разходите за отпечатване и пощенските разноски и интегрирано управление на бизнес процесите; също така отбелязва, че този инструмент позволява по-голяма прозрачност в информационните и търговски потоци, свързани с издаването на фактурата;

66. Осъзнава фрагментарността на пазара поради съществуващите национални правила за електронно фактуриране; изказва съжаление, че едва 22 % от МСП получават или изпращат електронни фактури;

67. Приветства новите правила за ДДС (10) по отношение на електронното фактуриране, които въвеждат равно третиране на хартиените и електронните фактури;

68. Подчертава значението на обслужването „на едно гише“ за ДДС, за да се улесни трансграничната електронна търговия за МСП и да се насърчи електронното фактуриране;

69. Изтъква важността на правната сигурност, ясната техническа среда и оперативно съвместимите и с отворен достъп решения за електронно фактуриране, основани на общи законови изисквания, бизнес процеси и технически стандарти, които да улеснят масовото приемане;

70. Приканва промишлеността и европейските организации по стандартизация да продължат усилията си за насърчаване на сближаването към общ модел на данните в електронните фактури;

71. Оценява инициативите на Дания, Финландия, Италия, Испания и Швеция за задължително въвеждане на електронното фактуриране за публичните органи и призовава електронното фактуриране да стане задължително за всички обществени поръчки до 2016 г.;

72. Отбелязва, че проблемите с трансграничната оперативна съвместимост на електронните подписи забавят приемането на трансгранични решения за електронно фактуриране;

73. Приканва Комисията да използва EMSFEI, за да разгледа правните аспекти и да координира националните инициативи; призовава Комисията да докладва ежегодно и да покани членове на ЕП да участват в заседанията на EMSFEI;

74. Насърчава държавите членки да създадат национални форуми по електронно фактуриране с балансирано представителство на заинтересованите страни;

75. Счита, че потребителите, които имат ограничен достъп или въобще нямат достъп до интернет, не следва да бъдат изоставени и че потребителите винаги следва да могат да поискат да получават фактури на хартиен носител;

Общи бележки

76. Признава добавената стойност, която представляват 132 проекта в рамките на стратегическите приоритети CIP-ICT-PSP (Програма за подкрепа на политиката в областта на ИКТ към Рамковата програма за конкурентоспособност и иновации) и подчертава важността на научноизследователската и развойната дейност и иновациите в развитието и подобряването на трансграничните услуги; призовава за подкрепа на „лек и бърз“ достъп за сектора на ИКТ до фондовете за научноизследователска и развойна дейност на ЕС, както и за увеличение на финансирането, предвидено за трансгранични услуги и инфраструктура за електронното управление за периода 2014-2020 г.;

77. Признава приноса и всеобхватната роля, която играе програмата ISA (Оперативно съвместими решения за европейските публични администрации) при определянето, насърчаването и подкрепата за въвеждането на решения за оперативна съвместимост, както и рамки за европейските публични администрации, при постигането на взаимодействие и насърчаването на повторното използване на инфраструктура, цифрови услуги и софтуерни решения, а така също и при превръщането на изискванията за оперативна съвместимост на публичните администрации в отделни спецификации и стандарти за цифрови услуги, и призовава за увеличаване на финансирането, предвидено за решенията за оперативна съвместимост между публичните администрации на ЕС (по програмата ISA) за периода 2014—2020 г.;

78. Подчертава, че Европейският план за действие за електронно управление през периода 2011-2015 г. представлява уникална възможност за модернизация и намаляване на разходите на европейските и националните публични администрации, като им позволява изцяло да използват потенциала на по-нататъшната европейска интеграция и да насърчават растежа, иновациите, мобилността за гражданите и професионалните възможности за предприятията, особено за МСП, както и участието на обществото в определянето на политиките; подчертава значението на публично-частните партньорства и ролята на частния сектор в осигуряването на новаторски решения, приложения и услуги за развитието на оперативно съвместимата инфраструктура на електронното управление в ЕС, както и в осигуряването на наличните ресурси;

79. Призовава Комисията да извършва ежегодна оценка на целите, заложени в Програмата в областта на цифровите технологии, особено на тези, свързани с Плана за действие за електронно управление, и да докладва на Европейския парламент ежегодно;

80. Приветства предимството, което дадоха шведското, испанското, полското и датското председателство на Съвета на ЕС на въпросите на електронното управление и цифровия пазар, и подчертава положителния принос на конференциите по темите на електронното управление, проведени в Малмьо, Познан и Мадрид; счита, че 2012—2013 г. е изключително важен период за трансграничната оперативна съвместимост на услугите на електронното управление, и поради това очаква с интерес процедурите и заключенията на Конференцията за електронно управление в Копенхаген, насрочена за март 2012 г.;

*

* *

81. Възлага на своя председател да предаде настоящата резолюция на Съвета и на Комисията.

(1) ОВ C 81 E, 15.3.2011 г., стр. 45.

(2) ОВ C 50 E, 21.2.2012 г., стр. 1.

(3) ОВ L 260, 3.10.2009 г., стр. 20.

(4) Приети текстове, P7_TA(2011)0322.

(5) ОВ L 376, 27.12.2006 г., стр. 36.

(6) IDABC- Preliminary Study on Mutual Recognition of eSignatures for eGovernment applications (Интероперативно предоставяне по електронен път на административни услуги на публичните администрации, бизнеса и гражданите - предварително проучване на взаимното признаване на електронните подписи за приложения на електронното управление) 2007 г.

(7) от SMART: Specific – конкретен, Measurable – измерим, Achievable – постижим, Realistic – реалистичен и Timed – навременен.

(8) електронно обявление, електронен търг, електронно подаване на документи, приемане на електронен подпис

(9) електронни ордери, електронни фактури, електронни плащания, използване на електронен подпис

(10) Директива 2010/45/ЕС.